Die gemeente se ontstaan is ’n voortvloeisel van die koms van die Franse Hugenote na Suid-Afrika in 1688. Hulle het aanvanklik geressorteer onder die NG Gemeente Stellenbosch, maar in 1691 is hulle tot ‘n afsonderlike gemeente, destyds Drakenstein, gevorm.
Die Pinksterbidure, wat vandag ‘n gebruik in die hele NG Kerk is, het ontstaan uit ’n gebedsweek tussen Hemelvaartdag en Pinkstersondag in 1861 toe ds. G.W.A. van der Lingen ’n besondere geestelike ervaring beleef het. Hy was predikant van die Paarlse gemeente van 1831 tot 1869 en medeverantwoordelik vir die stigting van die Paarl Gimnasium.